[{"text_idx": "#000000", "text": "Breichiau Hir yn ryddhau fersiwn \u2018byw\u2019 o\u2019u halbwm"}, {"text_idx": "#000003", "text": "Yn o\u0302l y Breichiau Hir mae\u2019r sesiwn fyw hon yn arddangos egni ffrwydrol y band a\u2019u hymrwymiad parhaus i gyflwyno profiad byw dwys a theimladwy."}, {"text_idx": "#000004", "text": "Rhyddhawyd albwm llawn cyntaf Breichiau Hir, \u2018Hir Oes i\u2019r Cof\u2019 ym mis Tachwedd 2021. Flwyddyn ar o\u0302l rhyddhau\u2019r albwm, dychwelodd Breichiau Hir i\u2019r union ystafell lle recordiwyd y caneuon ddwy flynedd ynghynt. Mae\u2019r sesiwn fyw yn dyst i dwf y band a\u2019u hangerdd dros berfformio."}, {"text_idx": "#000005", "text": "\u201cBand byw yw Breichiau Hir, dyna lle mae popeth yn dod at ei gilydd\u201d meddai prif leisydd y band, Steffan Dafydd, wrth rannu ei gyffro am y prosiect."}, {"text_idx": "#000006", "text": "\u201cDyma lle ni\u2019n ffeindio ffans newydd a dyma lle mae caneuon ni yn dod yn fyw.\u201d"}, {"text_idx": "#000007", "text": "Mae perfformiadau byw y band wastad wedi bod yn brofiad trawsnewidiol ac mae\u2019r albwm hwn yn dathlu\u2019r cysylltiad arbennig hwnnw gyda\u2019u cynulleidfa."}, {"text_idx": "#000009", "text": "\u201cOdd eistedd ar yr album dros y pandemig yn gymaint o her i ni, gyda ni\u2019n ysu yn ddiamynedd i gael e\u2019 mas a\u2019i chwarae i bawb\u201d meddai Steffan Dafydd am y cyfnod anod i\u2019r band."}, {"text_idx": "#000010", "text": "Heb ymddangos ar lwyfan am amser hir yn sgil y pandemig, lansiad yr albwm oedd gig iawn gyntaf y band ers sbel. Roedd yn brofiad emosiynol iawn i\u2019r aelodau wrth iddynt, o\u2019r diwedd, gael y cyfle i ryddhau a pherfformio\u2019r caneuon yr oeddent wedi\u2019u meithrin yn ofalus dros y 18 mis diwethaf."}, {"text_idx": "#000011", "text": "\u201cRoedd gorfod cadw\u2019r caneuon yna\u2019n dawel am tua 18 mis ac yna\u2019n sydyn iawn cael eu rhyddhau a\u2019u chwarae\u2019n uchel yn brofiad llethol,\u201d meddai Dafydd."}, {"text_idx": "#000012", "text": "Yn dilyn lansiad yr albwm, aeth Breichiau Hir ymlaen i gael un o\u2019u blynyddoedd brysuraf hyd yma, ac mae\u2019r sesiwn fyw Hir Oes I\u2019r Cof: Yn Fyw O One Louder Studios yn ddathliad o daith y band dros y 12 mis hwnnw, yn dychwelyd i gerddoriaeth fyw. Mae\u2019n cynrychioli carreg filltir i\u2019r band ac yn eu paratoi at gymryd eu camau nesaf, wrth iddynt baratoi i ddychwelyd i\u2019r stiwdio yn fuan."}, {"text_idx": "#000013", "text": "Fis Tachwedd llynedd fe wnaeth y band gyhoeddi fideo o\u2019u hunain yn perfformio\u2019r albwm llawn yn fyw yn y stiwdio ar-lein:"}]